
Nr. ________/__________
PROTOCOL DE PREDARE-PRIMIRE
privind punerea la dispoziția S.C. Drumuri - Poduri Maramureș S.A. a echipamentelor achiziționate în cadrul proiectului „Achiziționarea de echipamente destinate îmbunătățirii siguranței traficului în județul Maramureș”

I. PĂRȚILE
Unitatea Administrativ Teritorială Județul Maramureș, CUI 3627315, Baia Mare, str. Gheorghe Șincai nr. 46, județul Maramureș, România, cod postal 430311, tel. 0262 212110, proiectecjmm@cjmaramures.ro, reprezentată legal prin domnul Zetea Gabriel-Valer, Președinte, în calitate de Beneficiar al finanțării/PREDĂTOR,
și
S.C. DRUMURI - PODURI MARAMUREȘ S.A., cu sediul social în Baia Mare, str. Vasile Alecsandri, nr. 99, telefon 0262213144, fax 0262216198, înregistrată la Registru Comerțului sub nr. J24/434/1998, CUI RO10783082, reprezentată prin Director general Ec. George-Dumitru Moldovan, în calitate de Operator/PRIMITOR,

în aplicarea Hotărârii Consiliului Județean Maramureș nr. ____/2026, convin asupra următoarelor:

II. OBIECTUL PROTOCOLULUI
2.1. Prin prezentul protocol, Județul Maramureș predă, iar S.C. Drumuri - Poduri Maramureș S.A. preia echipamentele achiziționate în cadrul proiectului „Achiziționarea de echipamente destinate îmbunătățirii siguranței traficului în județul Maramureș”, Cod SMIS 320813, în cadrul apelului „PRNV/2023/522.B/1 – Echipamente pentru creșterea siguranței traficului”, în vederea exploatării acestora exclusiv în scopul pentru care au fost achiziționate, cu respectarea Cererii de finanțare, a Contractului de finanțare nr. 166/02.12.2024 și a tuturor anexelor acestuia.
2.2. Lista echipamentelor predate, cu elementele de identificare, cantitățile și valorile, este cuprinsă în Anexa nr. 1 la prezentul protocol, respectiv în Anexa nr. 1 la Hotărârea Consiliului Județean Maramureș nr. ______________/2026, parte integrantă din aceste documente. 
Lista echipamentelor predate este cea prevăzută în Anexa nr. 1 la Hotărârea Consiliului Județean Maramureș nr. ______________/2026 și constituie parte integrantă din prezentul Protocol.
2.3. Echipamentele rămân în patrimoniul Județului Maramureș. Prezentul protocol nu operează un transfer al dreptului de proprietate, ci documentează predarea-preluarea și condițiile de exploatare stabilite prin hotărârea Consiliului Județean Maramureș și prin documentele proiectului.

III. DURATA PUNERII LA DISPOZIȚIE ȘI A EXPLOATĂRII ECHIPAMENTELOR 
3.1. Prezentul protocol operează de la data semnării acestuia de ambele părți, pe întreaga perioadă de durabilitate a proiectului, respectiv 5 ani, calculată de la efectuarea plății finale în cadrul prezentului contract, astfel cum este prevăzut în Contractul de finanțare la Art. 2 – Durata contractului.
3.2. Încetarea, indiferent de cauză, a calității S.C. DRUMURI–PODURI MARAMUREȘ S.A. de operator al serviciului delegat determină încetarea dreptului de exploatare a echipamentelor și obligația restituirii acestora Județului Maramureș.
3.3. Pe întreaga perioadă de durabilitate, destinația, condițiile de utilizare și regimul juridic al echipamentelor nu pot fi modificate cu încălcarea obligațiilor asumate prin Cererea de finanțare, Contractul de finanțare și anexele acestuia.
3.3. La expirarea perioadei de durabilitate a proiectului, regimul juridic și modalitatea de utilizare a echipamentelor vor fi stabilite prin Hotărâre a Consiliului județean Maramureș, cu respectarea prevederilor aplicabile și a obligațiilor rezultate din Contractul de finanțare. 

IV. OBLIGAȚIILE PĂRȚILOR
4.1. Unitatea Administrativ Teritorială Județul Maramureș, prin Consiliul Județean Maramureș, are următoarele obligații:
– să predea echipamentele în stare de funcționare, împreună cu documentele de calitate, garanție și instrucțiunile de utilizare disponibile;
– să asigure, în limitele competențelor sale, documentele și informațiile necesare exploatării conforme a echipamentelor;
– să verifice starea echipamentelor și modul în care activitatea de exploatare respectă obiectivele, activitățile, rezultatele și condițiile impuse prin Contractul de finanțare și anexele acestuia;
– să suporte sumele reprezentând cheltuieli pentru asigurarea funcționării, întreținerii  echipamentelor, precum și orice alte cheltuieli necesare utilizării lor conform destinației;
– să solicite rapoarte, evidențe și documente justificative privind utilizarea, alimentarea conformă, întreținerea și eventualele probleme tehnice apărute în exploatare;
– să solicite încetarea utilizării și restituirea echipamentelor în cazul nerespectării condițiilor stabilite prin prezentul protocol, prin hotărârea Consiliului Județean sau prin documentele de finanțare, fără a fi afectat dreptul de recuperare a eventualelor prejudicii cauzate.
4.2. S.C. Drumuri - Poduri Maramureș S.A. are următoarele obligații:
– să preia și să exploateze echipamentele ca un bun administrator, exclusiv pentru realizarea activităților aferente serviciului delegat și în scopul pentru care a fost obținută finanțarea;
– să utilizeze echipamentele exclusiv pe drumurile județene consemnate în documentele proiectului și în cadrul activităților eligibile/prevăzute prin proiect, cu respectarea condițiilor din Cererea de finanțare și Contractul de finanțare;
– să asigure personalul necesar exploatării echipamentelor, cu respectarea prevederilor legale și a instrucțiunilor tehnice aplicabile;
– să nu înstrăineze, cesioneze, greveze, transmită către terți sau afecteze în orice alt mod dreptul de proprietate al Județului Maramureș asupra echipamentelor;
– să asigure paza, integritatea, întreținerea și utilizarea în condiții de siguranță a echipamentelor și să răspundă pentru prejudiciile produse din culpa sa;
– să notifice de îndată Consiliul Județean Maramureș cu privire la orice defecțiune, incident, avarie, daună, pierdere sau alt eveniment care poate afecta echipamentele ori îndeplinirea obligațiilor proiectului;
– să permită accesul neîngrădit al reprezentanților Consiliului Județean Maramureș și al persoanelor/instituțiilor abilitate – inclusiv Autoritatea de Management, Comisia Europeană, OLAF, Curtea de Conturi a României, Curtea Europeană de Conturi și alte organisme competente – pentru verificări, controale sau audit și să pună la dispoziție documentele și informațiile solicitate;
– să respecte cerințele de informare și vizibilitate aplicabile Programului Regional Nord-Vest 2021–2027 și proiectului, pe întreaga perioadă în care acestea sunt obligatorii;
– să nu utilizeze echipamentele pentru obținerea de venituri, tarife sau alte avantaje incompatibile cu condițiile finanțării și să nu le exploateze în scopuri comerciale ori în alte scopuri decât cele aprobate prin proiect;
– să permită Consiliului Județean Maramureș verificarea în orice moment, în condițiile legii, a stării și modului de utilizare a echipamentelor.
V. DESTINAȚIA ȘI EXPLOATAREA ECHIPAMENTELOR
5.1. Echipamentele vor fi exploatate exclusiv pentru activitățile aferente serviciului delegat de administrare a drumurilor județene, în scopul îmbunătățirii siguranței traficului în județul Maramureș și în strictă conformitate cu obiectivele, activitățile, rezultatele și condițiile proiectului finanțat.
5.2. Este interzisă schimbarea destinației echipamentelor, utilizarea acestora pentru activități care nu au legătură cu proiectul, precum și orice utilizare susceptibilă să afecteze eligibilitatea cheltuielilor ori obligațiile de durabilitate ale proiectului.
5.3. Echipamentele nu pot fi exploatate în scopuri comerciale incompatibile cu finanțarea, nu pot genera venituri nepermise prin documentele proiectului și nu pot face obiectul unor acte de dispoziție din partea operatorului.

VI. ÎNCETAREA UTILIZĂRII, RĂSPUNDEREA ȘI RESTITUIREA ECHIPAMENTELOR
6.1. Dreptul S.C. DRUMURI - PODURI MARAMUREȘ S.A. de a utiliza și exploata echipamentele care fac obiectul prezentului Protocol încetează:
a) la expirarea perioadei pentru care acestea au fost puse la dispoziție, în condițiile stabilite prin Hotărârea Consiliului Județean Maramureș și prin prezentul Protocol;
b) prin acordul părților, înainte de expirarea perioadei pentru care echipamentele au fost puse la dispoziție, cu respectarea tuturor prevederilor aplicabile;
c) în cazul încetării activității S.C. DRUMURI - PODURI MARAMUREȘ S.A. ori al intervenirii unei situații care face imposibilă continuarea exploatării echipamentelor în condițiile stabilite;
d) la încetarea, indiferent de cauză, a calității S.C. DRUMURI–PODURI MARAMUREȘ S.A. de operator al serviciului delegat;
e) în cazul în care exploatarea echipamentelor nu se mai realizează în scopul pentru care acestea au fost achiziționate sau cu nerespectarea condițiilor și obligațiilor rezultate din Contractul de finanțare și anexele acestuia;
f) în cazul nerespectării obligațiilor asumate prin prezentul Protocol;
g) în alte situații temeinic justificate, cu respectarea prevederilor legale și a obligațiilor rezultate din Contractul de finanțare.
6.2. În situația constatării nerespectării obligațiilor asumate prin prezentul Protocol, Unitatea Administrativ Teritorială Județul Maramureș, prin Consiliul Județean Maramureș, poate solicita încetarea utilizării, exploatării echipamentelor și restituirea acestora, în termenul stabilit prin notificarea transmisă S.C. DRUMURI - PODURI MARAMUREȘ S.A.
6.3. În situații justificate de necesitatea respectării obligațiilor asumate de Județul Maramureș prin Contractul de finanțare și anexele acestuia, precum și în cazul în care continuarea utilizării echipamentelor ar putea conduce la nerespectarea condițiilor finanțării, Județul Maramureș poate solicita restituirea echipamentelor, inclusiv înainte de expirarea perioadei pentru care acestea au fost puse la dispoziție.
6.4. La încetarea dreptului de exploatare, utilizare S.C. DRUMURI-PODURI MARAMUREȘ S.A. are obligația de a restitui echipamentele Județului Maramureș, în starea corespunzătoare unei exploatări normale, ținând seama de uzura normală rezultată din utilizarea acestora potrivit destinației.
6.5. Restituirea echipamentelor se realizează pe bază de proces-verbal de predare-primire, în care se vor consemna starea tehnică a acestora și, după caz, eventualele deficiențe sau deteriorări constatate.
6.6. S.C. DRUMURI-PODURI MARAMUREȘ S.A. răspunde pentru prejudiciile produse Județului Maramureș ca urmare a utilizării, exploatării necorespunzătoare a echipamentelor, a nerespectării destinației acestora ori a obligațiilor asumate prin prezentul Protocol, inclusiv pentru prejudiciile generate de nerespectarea, din culpa sa, a condițiilor aferente finanțării proiectului.
6.7. Încetarea dreptului de exploatare, utilizare și restituirea echipamentelor nu înlătură răspunderea SC DRUMURI-PODURI MARAMURES S.A. pentru obligațiile și prejudiciile născute anterior datei restituirii acestora.

VII. FORȚA MAJORĂ
7.1. Niciuna dintre părți nu răspunde pentru neîndeplinirea obligațiilor cauzată de un eveniment de forță majoră, astfel cum este definit de lege, cu condiția notificării celeilalte părți în cel mai scurt timp posibil și a luării măsurilor rezonabile pentru limitarea consecințelor.

VIII. NOTIFICĂRI, VERIFICĂRI ȘI LITIGII
8.1. Orice comunicare privind executarea prezentului protocol se realizează în scris, prin datele de contact ale părților menționate în partea introductivă sau prin alte date comunicate ulterior în mod oficial.
8.2. Eventualele neînțelegeri privind interpretarea sau aplicarea prezentului protocol se soluționează cu prioritate pe cale amiabilă, iar în caz de nesoluționare, de către instanțele judecătorești competente.


IX. CLAUZE FINALE
9.1. Prezentul Protocol constituie documentul-cadru prevăzut de Hotărârea Consiliului Județean Maramureș nr. ____/2026 și se interpretează împreună cu aceasta, cu Contractul de finanțare nr. 166/02.12.2024, Cererea de finanțare, anexele proiectului și cadrul contractual al serviciului delegat aplicabil.
9.2. În cazul existenței unor neconcordanțe între prevederile prezentului Protocol și obligațiile rezultate din documentele de finanțare, prevalează obligațiile asumate prin Contractul de finanțare, Cererea de finanțare și instrucțiunile Autorității de Management.
9.3. S.C. DRUMURI ȘI PODURI MARAMUREȘ S.A. nu poate transmite către terți, sub nicio formă, dreptul de utilizare sau exploatare a echipamentelor care fac obiectul prezentului Protocol și nu poate înstrăina, cesiona, greva ori constitui garanții asupra acestora.
9.4. Părțile se obligă să păstreze confidențialitatea informațiilor și documentelor de care iau cunoștință în legătură cu executarea prezentului Protocol, în măsura în care acestea au caracter confidențial potrivit legii sau documentelor aplicabile proiectului. Obligația de confidențialitate nu se aplică informațiilor a căror divulgare este impusă de prevederile legale, de obligațiile de transparență aplicabile autorităților publice ori este solicitată de autoritățile și organismele competente de verificare, control sau audit.
9.4. Părțile se obligă să respecte, în măsura în care devin incidente în executarea prezentului Protocol, prevederile Regulamentului (UE) 2016/679 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date, precum și celelalte dispoziții legale aplicabile în materia protecției datelor cu caracter personal. Fiecare parte răspunde pentru prelucrările de date cu caracter personal efectuate în cadrul propriilor atribuții și activități.
9.5. Orice modificare a prezentului protocol ori a condițiilor de predare, exploatare sau restituire care afectează obligațiile asumate prin proiect se poate realiza numai cu respectarea documentelor de finanțare  prin încheierea unui act additional aprobat prin hotarare de consiliul județean.
9.6. Prezentul Protocol se încheie în două exemplare originale, câte unul pentru fiecare parte, și produce efecte de la data semnării de către ambele părți.
           PREDĂTOR							PRIMITOR
     Județul Maramureș			            SC DRUMURI – PODURI MARAMUREȘ SA
Consiliul Judeţean Maramureş
